Gemeentelede moet nou glo Zuma-bank gebruikPres. Jacob Zuma se privaat woning in Nkandla, KwaZulu-Natal Foto: @power987news, Twitter VBS Mutual Bank, die bank wat bekendheid verwerf het nadat dit finansiering aan pres. Jacob Zuma verskaf het om van die opgraderings by sy huis in Nkandla terug te betaal, gaan glo binnekort bykomende geld ontvang nadat die “hoof apostel” van die Twelve Apostles Church in Christ” Sondag sy 4,5 miljoen gemeentelede beveel het om hul geld by die bank te deponeer. Caesar Nongqunga het die bevel tydens ŉ internasionale dankseggingsdiens gemaak wat by Durban se Moses Mabhida-stadion gehou is. Zuma het ook die diens bygewoon. Nongqunga se motivering om gemeentelede te beveel om hul geld uit die groot banke te onttrek, is omdat hy self nie ŉ lening van R2 miljoen by FNB kon verseker om ŉ eiendom te koop om ŉ kerk te bou nie. Hy het aan die geskatte 15 000 persone in die stadion gesê FNB wou nie sy bestaande lewensversekeringspolis aanvaar as sekuriteit vir die lening nie. “Elke lidmaat van die Twelve Apostles Church, onttrek julle geld uit enige ander bank en deponeer dit in dié bank. Ek gaan dieselfde doen. Die kerk gaan dit ook doen,” het hy gesê. Nongqunga het gesê VBS sal dan ŉ filiaalbank met die geld skep. Die hoofkantoor van dié bank sal in Oos-Londen wees met takke in Umtata, Durban en Johannesburg. “Ek verwag nie dat enige ander lidmaat dan by enige ander bank sake sal doen buiten VBS Bank nie. Ons moet by ons eie bank sake doen.” VBS Bank het opslae gemaak toe hulle ŉ lening aan Zuma toegestaan het om die kostes te betaal vir nie-sekuriteitsopgraderings aan sy huis in Nkandla, KwaZulu-Natal. VBS Bank het in 1982 sy deur oopgemaak as die Venda Building Society en het in die vroeë 1990’s ŉ onderlinge bank (ŉ bank wat deur sy deposante besit word) geword met meeste van sy klante in Limpopo. Kommentaar was nie dadelik beskikbaar van VBS Bank of FNB nie. Buiten Zuma, het KwaZulu-Natal se premier Willies Mchunu ook die diens bygewoon, saam met eThekwini-metro-burgemeester Zandile Gumede. Hulle het albei aan die kerkgangers gesê Zuma word onregverdig geteiken. “Hy word deur die duiwel aangeval en die duiwel gebruik Judas se strydwa. Satan gebruik selfs die mense naaste aan hom,” het Gumede gesê. “Gewone sterflinge kan Zuma nie veroordeel nie en het geen reg om dit te doen nie. Slegs Jehovah kan hom oordeel. Wie is julle om hom te oordeel?”